پاکستان میں کرونا وائرس سے ایک دن میں 136 افراد ہلاک
مجموعی طور پر پاکستان میں ایک لاکھ 54 ہزار 740 مریض سامنے آچکے ہیں اور 2975 ہلاکتیں ہو چکی ہیں۔ عالمی ادارہ صحت نے ملک میں سخت لاک ڈاؤن کا مشورہ دیا ہے لیکن حکومت کا کہنا ہے کہ وہ اسمارٹ لاک ڈاؤن کرے گی۔
ویب ڈیسک — سرکاری اعداد و شمار کے مطابق ملک بھر میں گزشتہ چوبیس گھنٹوں کے دوران 136 ہلاکتوں کے ساتھ اس وبا کا شکار ہو کر مرنے والوں کی مجموعی تعداد 2975 ہو گئی ہے۔ اسی طرح پانچ ہزار 839 افراد میں وائرس کی تشخیص ہوئی ہے۔ پاکستان میں کرونا سے متاثرہ افراد کی تعداد ایک لاکھ 54 ہزار 740 تک پہنچ گئی ہے جن میں سے 58 ہزار 437 صحت یاب ہو چکے ہیں۔ پاکستان کا صوبہ پنجاب کرونا وائرس سے سب سے زیادہ متاثر ہے جہاں اموات اور نئے کیسز کی تعداد سب سے زیادہ ہے جس کے بعد حکام نے کئی علاقوں کو سیل کر دیا ہے۔ ہنگامی حالات سے نمٹنے والے صوبائی ادارے (پی ڈی ایم اے پنجاب)​ کے مطابق منگل کو صوبے میں 68 مریض ہلاک ہوئے جب کہ 2361 نئے مریضوں کا علم ہوا ہے۔ پاکستان کا صوبۂ سندھ کرونا وائرس سے زیادہ متاثر ہونے والا دوسرا صوبہ ہے جہاں اب تک 57 ہزار سے زیادہ افراد میں وائرس کی تشخیص کی جا چکی ہے۔ محکمۂ صحت سندھ کے مطابق 24 گھنٹوں میں 33 ہلاکتیں ہوئیں اور 2287 افراد کا ٹیسٹ مثبت آیا ہے۔ خیبرپختونخوا کے محکمہ صحت کا کہنا ہے کہ دن بھر میں 24 مریض چل بسے اور 635 افراد میں وائرس کی تصدیق ہوئی ہے۔ بلوچستان میں چار اموات اور 110 نئے مریضوں کا پتا لگا ہے۔ گلگت بلتستان میں منگل کو 21 اور پاکستان کے زیرِ انتظام کشمیر میں 40 افراد کا ٹیسٹ مثبت رہا۔ ان دونوں خطوں میں کوئی شخص ہلاک نہیں ہوا۔ عالمی ادارۂ صحت نے ملک میں سخت لاک ڈاؤن کا مشورہ دیا ہے لیکن حکومت کا کہنا ہے کہ وہ اسمارٹ لاک ڈاؤن کرے گی۔ اسمارٹ لاک ڈاؤن سے مراد یہ ہے کہ صرف ان علاقوں کو بند رکھا جائے گا جہاں زیادہ کیسز سامنے آئیں گے۔